Næstu dagar verða með þeim umfangsmestu í bólusetningum gegn COVID-19 hér á landi þegar tugir þúsunda verða endurbólusett í Laugardalshöll.
Framundan er sannkölluð risavika í bólusetningum þar sem tugþúsundir Íslendinga verða endurbólusett. Ragnheiður Ósk Erlendsdóttir, framkvæmdastjóri hjúkrunar hjá Heilsugæslu höfuðborgarsvæðisins, segir um eina stærstu bólusetningarvikuna að ræða þar sem endurbólusett verður með hinum ýmsu efnum.
Já þetta er alveg risavika hjá okkur, eins sú stærsta sem við höfum haft til þessa og allt endurbólusetningar. Í dag erum við með Moderna, um fjögur þúsund skammta og á morgun verðum við með endurbólusetningu á Pfizer, þá verðum við með níu þúsund skammta. Síðan verða stórir tveir Astra dagar hjá okkur miðvikudagur og fimmtudagur og þá verðum við líklega með ellefu til tólf þúsund skammta hvorn daginn um sig. Þannig að þetta er mjög stór vika hjá okkur.
Miðvikudagur og fimmtudagur verða svo umfangsmiklir AstraZeneca dagar í Höllinni og þá verða á bilinu ellefu til tólf þúsund manns endurbólusett hvorn daginn um sig. Þetta er því ekki bara stór vika í bólusetningum hér á landi heldur sú langstærsta.
Í sama streng tekur Júlía Ósk Atladóttir, framkvæmdastjóri hjá Distica, sem er dreifingaraðili bóluefnanna hér á landi. Í síðustu viku kom stærsta sending frá Pfizer sem hingað til lands hefur komið, tuttugu og þrjú þúsund skammtar. Á laugardaginn bættust við nítján þúsund skammtar frá AstraZeneca sem er líka stærsta sending sem komið hefur af því bóluefni. Fyrir voru til fimm þúsund skammtar af AstraZeneca og verður því bólusett með alls tuttugu og fjögur þúsund skömmtum samtals á miðvikudag og fimmtudag.
Þó mikið mæði á dreifingaraðila bóluefnanna þegar svo stórir skammtar eru í umferð segir Júlía ekki þörf á sérstökum ráðstöfunum þegar þannig stendur á.
Vissulega tekur þetta meira í eftir því sem sendingarnar eru stærri en umfangið af hverjum skammti og hverju glasi er bara mjög lítið þannig að við höfum ennþá nóg pláss og allt slíkt. En kannski flóknast er þegar verið er að bólusetja með öllum fjórum bóluefnunum, það getur verið flókið.
Næstu dagar verða með þeim umfangsmestu í bólusetningu gegn COVID-19 hér á landi; tugir þúsunda verða endurbólusettir í Laugardalshöll. 